Στη σύλληψη, μετά από καταγγελία, ενός 62χρονου που περιέλουσε σκύλο με πετρέλαιο στο Σολάρι προχώρησαν άνδρες της ΕΛ.ΑΣ. στην Κέρκυρα.

Ο 62χρονος κατηγορείται για παράβαση του νόμου για τα δεσποζόμενα και αδέσποτα ζώα συντροφιάς.

Του επιβλήθηκε διοικητικό πρόστιμο των 30.000 ευρώ και με την δικογραφία που σχηματίσθηκε σε βάρος του οδηγήθηκε στον Εισαγγελέα Πλημμελειοδικών.

Συγκεκριμένα ο 62χρονος συνελήφθη χθες το απόγευμα, μετά από καταγγελία κατοίκων της Κέρκυρας, σύμφωνα με την οποία περιέλουσε με πετρέλαιο ένα σκυλάκι και το έδεσε με αλυσίδα σε κολόνα της ΔΕΗ, προκειμένου όπως ο ίδιος ισχυρίστηκε «να του πέσουν οι ψύλλοι»

Η δράση του 62χρονου, έγινε αντιληπτή από κατοίκους της περιοχής Σολάρι, όπου βρισκόταν δεμένο το σκυλί, που λόγω της αφόρητης ζέστης και του πετρελαίου στο σώμα του, είχε εκδηλώσει ακραία και επικίνδυνα σημάδια αδιαθεσίας.

Όπως φέρεται το 6χρονο περίπου σε ηλικία σκυλάκι ήταν δεσποζόμενος σκύλος συντροφιάς συγγενούς του 62χρονου που ανέλαβε και τη «φροντίδα» του.

Μετά τη διαδικασία της αυτόφωρης διαδικασίας που ακολουθήθηκε ο 62χρονος, που κρατείται στην Αστυνομική Διεύθυνση Κέρκυρας, αναμένεται σήμερα να περάσει και την πόρτα της Εισαγγελέως, ενώ το άμοιρο σκυλί περιέθαλψε κτηνίατρος, ο οποίος, όπως διαβεβαίωσε το ΑΠΕ-ΜΠΕ «του παρήχθη αμέσως ιατροφαρμακευτική βοήθεια, καθαρίστηκε από το πετρέλαιο και είναι καλά στην υγεία του».

Το σκυλάκι έπειτα από άμεση κινητοποίηση φιλόζωων στο διαδίκτυο, ήδη υιοθετήθηκε.

Με πληροφορίες από ΑΠΕ-ΜΠΕ